b'\n_START_ARTICLE_\nAbraham Bloemaert\n_START_PARAGRAPH_\nAbrahamas Blumartas (ol. Abraham Bloemaert, 1566\xc2\xa0m. \xe2\x80\x93 1651 m. sausio 27 d.)\xc2\xa0\xe2\x80\x93 oland\xc5\xb3 XVI\xe2\x88\x92XVII a. tapytojas ir grafikas.\n_START_SECTION_\nBiografija\n_START_PARAGRAPH_\nAbrahamas Blumartas gim\xc4\x97 1566\xc2\xa0m. Gorincheme. Jo t\xc4\x97vas Cornelis Bloemaert buvo architektas, skulptorius, dailininkas, mokytojas. Abrahamo vaikyst\xc4\x97je \xc5\xa1eima persikraust\xc4\x97 \xc4\xaf Utrecht\xc4\x85. Abrahamas Blumartas trejus metus, apie 1581-83 m., praleido Pary\xc5\xbeiuje. Utrechte ir Pary\xc5\xbeiuje Blumartas mok\xc4\x97si bent pas 4 skirtingus dailininkus, neskaitant t\xc4\x97vo. 1591 m. keliavo \xc4\xaf Amsterdam\xc4\x85, kur t\xc4\x97vas buvo paskirtas architektu. 1592 m. ved\xc4\x97 20 met\xc5\xb3 vyresn\xc4\x99 katalik\xc4\x99 Judith van Schonenburch. Pranc\xc5\xabzijoje Blumartas persi\xc4\x97m\xc4\x97 manierizmo ir Fontenblo mokyklos stilistin\xc4\x97mis tendencijomis. Protestanti\xc5\xa1koje Nyderland\xc5\xb3 dalyje (Olandijoje) Blumartas buvo ar\xc5\xa1iu kataliku. Jam daug darb\xc5\xb3 u\xc5\xbesakin\xc4\x97jo katalik\xc5\xb3 ba\xc5\xbeny\xc4\x8dios i\xc5\xa1 kataliki\xc5\xa1k\xc5\xb3 pietini\xc5\xb3 Nyderland\xc5\xb3. 1599 m. mir\xc4\x97 Blumarto pirmoji \xc5\xbemona, su kuria jis nesusilauk\xc4\x97 vaik\xc5\xb3, ir Blumartas tais pa\xc4\x8diais metais ved\xc4\x97 Gerarda de Roij, turtingo aludario dukter\xc4\xaf. Su ja susilauk\xc4\x97 bent 8 vaik\xc5\xb3. Apie 1600 m. Blumartas prad\xc4\x97jo teikti daugiau reik\xc5\xa1m\xc4\x97s peiza\xc5\xbeams._NEWLINE_1611 m. Blumartas prisid\xc4\x97jo prie naujos dailinink\xc5\xb3 gildijos steigimo Utrechte, kurios vyresniuoju buvo i\xc5\xa1rinktas 1618 m. Tais pat metais princas Mauricas i\xc5\xa1vaik\xc4\x97 miesto taryb\xc4\x85, katalik\xc5\xb3 \xc5\xa1alininkai buvo pa\xc5\xa1alinti i\xc5\xa1 vadovaujan\xc4\x8di\xc5\xb3 post\xc5\xb3. Nepaisant to, sekantis de\xc5\xa1imtmetis buvo pats s\xc4\x97kmingiausias Blumartui, kaip menininkui. Jam darb\xc5\xb3 u\xc5\xbesakin\xc4\x97jo princas Frederikas Hendrikas Oranietis (nuo 1625 m.). Jo dirbtuv\xc4\x97je apsilank\xc4\x97 Rubensas (1627 m.), Bohemijos karalien\xc4\x97 El\xc5\xbebieta Stiuart. Apie 1620 m. i\xc5\xa1 Italijos gr\xc4\xaf\xc5\xbeo buv\xc4\x99s Blumarto mokinys Gerrit van Honthorst, kuris paskleid\xc4\x97 karavad\xc5\xbeizmo stilistikos bruo\xc5\xbeus Utrechte. Karavad\xc5\xbeizmu persi\xc4\x97m\xc4\x97 kitas garsus Blumarto mokinys Hendrick ter Brugghen. Blumartas taip pat persi\xc4\x97m\xc4\x97 naujomis meno tendencijomis, derino manieristin\xc4\xaf ir baroko vaizdavim\xc4\x85. Viso Blumartas paliko apie 200 paveiksl\xc5\xb3, 1500 pie\xc5\xa1ini\xc5\xb3, 600 gravi\xc5\xabr\xc5\xb3. Jo keturi s\xc5\xabn\xc5\xabs \xe2\x88\x92 Hendrick, Frederick, Cornelis ir Adriaan \xe2\x88\x92 tapo \xc5\xbeinomais Utrechto tapytojais ir grafikais, da\xc5\xbenai k\xc5\xabr\xc4\x97 gravi\xc5\xabras pagal t\xc4\x97vo paveikslus. Abrahamas Blumartas mir\xc4\x97 1651 m. sausio 27 d. Utrechte. Palaidotas \xc5\xa0v. Kotrynos ba\xc5\xbeny\xc4\x8dioje (Catharijnekerk). Jis tur\xc4\x97jo daug mokini\xc5\xb3, kurie tapo \xc5\xbeinomais dailininkais. Juos \xc4\xaftakojo ir pats buvo paveiktas j\xc5\xb3, kaip Gerrit van Honthorst ir Hendrick ter Brugghen. Blumartas buvo universaliu menininku \xe2\x88\x92 tap\xc4\x97 mitologines, religines, buitines scenas, peiza\xc5\xbeus, portretus. Taip pat k\xc5\xabr\xc4\x97 gobelenus, vitra\xc5\xbeus.'